[bookmark: _GoBack][image: CD COLOR 2016 ]
Parlamentul României
Camera Deputaţilor

	Comisia pentru muncă şi protecţie socială

Bucureşti, 16 februarie 2021
	
	Comisia pentru sănătate şi familie

Bucureşti, 16 februarie 2021

	  Nr. 4c-9/760
	
	  Nr. 4c-10/402

	      
	
	




Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul comun suplimentar asupra propunerii legislative pentru completarea alin.(2) al art.96 din Legea nr.448/2006 republicată privind protecţia şi promovarea drepturilor persoanelor cu handicap, retrimisă Comisiei pentru muncă şi protecţie socială şi Comisiei pentru sănătate şi familie cu adresa nr. Plx 220/2016 din 26 septembrie 2018, în vederea reexaminării și întocmirii unui nou raport.

Menţionăm că propunerea legislativă a fost retrimisă comisiilor în temeiul art.70 din Regulamentul Camerei Deputaţilor, republicat, cu modificările şi completările ulterioare.


  	PREŞEDINTE, 				PREŞEDINTE,
   		Oana Silvia Țoiu  			Dr. Nelu Tătaru

RAPORT  COMUN SUPLIMENTAR 
asupra propunerii legislative pentru completarea alin.(2) al art.96 din Legea nr.448/2006 republicată privind protecţia şi promovarea drepturilor persoanelor cu handicap


În temeiul art.70 din Regulamentul Camerei Deputaţilor, republicat, propunerea legislativă pentru completarea alin.(2) al art.96 din Legea nr.448/2006 republicată privind protecţia şi promovarea drepturilor persoanelor cu handicap a fost retrimisă Comisiei pentru muncă şi protecţie socială şi Comisiei pentru sănătate şi familie, prin adresa 
nr. Plx 220/2016 din 26 septembrie 2018, în vederea reexaminării şi întocmirii unui nou raport.

Propunerea legislativă a fost respinsă de Senat în şedinţa din 19 aprilie 2016.

Propunerea legislativă are ca obiect de reglementare completarea alin.(2) al art.96 din Legea nr.448/2006, republicată, cu o nouă literă, lit.h), în sensul completării obiectivelor generale care stau la baza programelor de interes național cu un nou obiectiv privind accesibilizarea instituţiilor şi a clădirilor publice pentru toate persoanele cu handicap, indiferent de tipul de handicap.

În conformitate cu prevederile art.61 din Regulamentul Camerei Deputaților, republicat, Comisiile au dezbătut propunerea legislativă în ședințe separate.

Membrii Comisiei pentru muncă și protecție socială au dezbătut inițiativa legislativă în şedinţa online din data de 3 februarie 2021 și au hotărât, cu unanimitate de voturi, menţinerea soluţiei de respingere a propunerii legislative.
La lucrări şi-au înregistrat prezenţa deputaţii conform listei de prezență.
La dezbateri a participat, în conformitate cu prevederile art.55 şi 56 din Regulamentul Camerei Deputaţilor, republicat, cu modificările şi completările ulterioare, domnul Alin Ignat, Secretar de Stat în cadrul Ministerului Muncii și Protecției Sociale.

Membrii Comisiei pentru sănătate și familie au dezbătut propunerea legislativă în şedinţa online din 16 februarie 2021 şi au hotărât, cu unanimitate de voturi, menţinerea soluţiei de respingere a propunerii legislative.
La lucrări şi-au înregistrat prezenţa deputaţii conform listei de prezență.

În urma finalizării dezbaterilor, cele două Comisii propun Plenului Camerei Deputaţilor menţinerea soluţiei de respingere a propunerii legislative  întrucât aceasta a rămas fără obiect,  ca urmare a reglementării introducerii acestui obiectiv de interes general prin Legea nr. 145/2020 pentru modificarea şi completarea Legii nr. 448/2006 privind protecţia şi promovarea drepturilor persoanelor cu handicap.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.91 din Regulamentul Camerei Deputaţilor, republicat, cu modificările şi completările ulterioare.


   PREŞEDINTE,				         PREŞEDINTE,
Oana Silvia ȚOIU			     Dr. Nelu TĂTARU



   SECRETAR,					      SECRETAR,		
Eugen Neață 				           Liviu Ioan Balint
	

	

	
 Șef birou Lidia Vlădescu

Întocmit,								Întocmit,
Consilier parlamentar Sorina Szabo         				Consilier parlamentar Constanța Popa                                                  

